cyanic-selkie/wikianc huggingface dataset:
Erik Anker (seiler)
Etter examen artium i 1922 studerte han handel i Sveits, sosialøkonomi i Frankrike og kjemi i Brussel. Fra 1924 til 1929 hadde han ymse jobber i Paris, blant annet bokholder og korrespondent. Han ble i 1929 direktør i Titan sitt Brusselkontor. I 1935 fikk han jobb i Oslo hos firmaet Norsk Aluminium A/S som eksportsjef. Fra 1937 var han direktør i firmaet Titan i Fredrikstad. I 1949 etterfulgte han Gustav Jebsen som administrerende direktør i Titania (bedrift) i Jøssingfjord. I 1950 ble han sjef for alle titanselskapene i landet, og formann for de som lå i utlandet. Han ga seg i 1969. Fra 1970 til 1974 var han styreformann i Norsk Hydro og formann i Norges Teknisk-Naturvitenskapelige Forskningsråd. Fra 1949 til 1959 var han belgisk visekonsul for Østfold. For alt dette fikk han i 1973 St. Olavs Orden. Han hadde også Deltagermedaljen. Det ble reist en byste av ham i Sokndal kommune i 1975 for hans betydning for titanindustrien.
Anker ble selv olympisk mester i seiling under sommer-OL 1928 i Amsterdam sammen med faren. Han var med på den norske båten «Norna» som vant 6-metersklassen foran den danske båten «Hi-Hi» og «Tutti V» fra Estland. Mannskapet på «Norna» var Kronprins Olav, faren Johan Anker, Erik Anker og Håkon Bryhn. Seilasene ble gjennomført på Zuiderzee i perioden 2. til 9. august 1928. Han var nær venn av den senere kong Olav V, og fra 1948 til 1951 var han formann i Kongelig Norsk Seilforening (æresmedlem i 1977).
Pokémon Go
Spill
Når spilleren logger inn i appen første gang skaper spilleren sin personlige avatar. Spilleren kan velge avatarens stil, hår-, hud- og øyefarge, samt velge blant et begrenset antall drakter. Etter at avataren er skapt, vises den ved spillerens nåværende posisjon sammen med et kart over spillerens nærmeste omgivelser. Funksjonene på kartet omfatter en rekke pokéstops og pokémon-gym. Disse er vanligvis plassert ved identifiserbare og kjente landemerker, som for eksempel offentlige kunstverk, historiske steder, monumenter og andre liknende områder.
Erik Anker (seiler)
Erik Anker ble gift i 1936 med Eva Esther Laurell (1909–1997), datter av den svenske industrimannen Anders Laurell (1879–1959) og Signe Trolle. De etterlot seg ikke barn men legatet Eva og Erik Ankers legat, opprettet i 1996 for utveksling av kultur mellom Norge og Frankrike.
Pokémon Go
Spill
Alle pokémon blir vist med sine individuelle Combat Points (CP), altså slagkraft. En pokémons slagkraft er et anslag over hvor sterk den er i kamp. Ikke alle pokémon-figurer av samme type har samme slagkraft. Generelt vil en spiller fange pokémon med større slagkraft etter som spillerens nivå øker.
Spillere opparbeider poeng for erfaring med forskjellige aktiviteter i spillet. Spillernes nivå (Level) stiger når man får nok erfaringspoeng (XP). På nivå fem er spilleren i stand til å kjempe i et pokémon-gym og være med i ett av tre lag (rød for Team Valor, som har pokémonen Moltres som maskot; blått for Team Mystic, som har Articuno som maskot, eller gult for Team Instinkt, som har Zapdos som maskot). Lagene fungerer som større enheter innenfor Pokémon Go-verdenen. Hvis en spiller går inn i et Pokémon-gym som er kontrollert av en spiller som ikke er en del av samme lag, kan de utfordre lederen der for å senke gymets «prestisje». Når prestisjen til et gym er redusert til null vil spilleren ta kontroll over gymet og være i stand til å sette en pokémon der for å forsvare det. På samme måte kan et team oppgradere prestisjen til et gym kontrollert av dem selv ved å slåss med lederen.
Spillet er gratis å laste ned og spille. Ved å besøke pokéstops i spillet, vil man finne gratis poké-baller, pokémon-egg og andre nyttige spillgjenstander. Det er også mulig å kjøpe poké-baller og andre spillelementer.
I et intervju i juni 2017 nevnte en representant fra Niantic at det vil komme oppdateringer som gjør det mulig for de mest engasjerte spillerne å motta spesielle invitasjoner til eksklusive events, hvor dem kan fange både sjeldne og legendariske pokémon.
Utvikling
Ideen til spillet kom opp i 2014 som et aprilspøk-samarbeid mellom Satoru Iwata i Nintendo, Tsunekazu Ishihara i The Pokémon Company og Tatsuo Nomura i Google Maps kalt «Pokémon-utfordringen». Tatsuo Nomura ble etter hvert prosjektleder i Niantic for den sentrale delen av prosjektet. Den 10. september 2015 dedikerte han og Ishihara talen sin, i forbindelse med kunngjøringen av spillet, til Iwata, som døde to måneder tidligere.
Niantic brukte data fra sitt utvidede virkelighetsspill Ingress til å befolke pokéstops og gym i Pokémon Go. Pokéstops og gymmer i Pokémon Go var portaler i Ingress. Portalene i Ingress var for det meste registrert av spillerne som kalles agenter, og nye portaler ble opprinnelig regulert av et sett med regler. En spesielt relevant regel for registrering av portaler var at portalen skal være offentlig tilgjengelig. Mens spillet Ingress pågikk fulgte agentene generelt ikke reglene, og nye portaler ble registrert på steder som ikke er offentlig tilgjengelig. Spillet utviklet seg mens antall autonome spillere økte. Det er ikke et 1:1-forhold mellom portalene i Ingress og pokéstops og gym i Pokémon Go, så det er uklart om det er flere pokéstops og gym enn portaler, men en kan anta at det er flere portaler i Ingress fordi det er mange portaler i Ingress som ikke har et pokéstops eller gym som motstykke i Pokémon Go. Portaler i Ingress kan også fjernes ved en lang prosess der en agent kan rapportere inn plasseringen av en portal, enten fordi den plassert feil, fordi den ikke ekisterer, fordi den ikke eksisterer på det aktuelle geolokasjonen lenger eller fordi den er upassende. Det er uklart om det er en statisk eller dynamisk sammenheng mellom Ingress' portaler og pokéstops og gym i Pokémon Go, slik at agenter kan fortsette å påvirke Pokémon Go.
Spillets lydspor ble skrevet av Junichi Masuda, som har komponert musikken til tidligere Pokémon-serier. Han har også bistått med noe av spillets design.
Utvikleren Niantic har planer om å gradvis legge til nye funksjoner som bytting av pokémon mellom spillere, etter at server- og kapasitetsproblemene er løst. Andre funksjoner som er forventet i spillets fremtid er flere pokémon, flere personaliseringsmuligheter til spillernes avatarer, hendelser som gjør det mulig å fange sjeldne pokémon, samt funksjonelle utvidelser mellom andre pokémon-spill fra hovedserien.
Pokémon Go Plus
Pokémon Go Plus er en Bluetooth-basert bærbar enhet, som lar spillere bevege seg i spillets kart uten å se på smart-enheten sin. Når spilleren er i nærheten av en pokémon eller en PokéStop, vibrerer den. Spilleren kan dermed trykke på en knapp for å fange pokémonen. Spilleren kan ikke kontrollere hva man har fanget før Go Plus er koblet til en smart-enhet. Det er planlagt utgitt i juli 2016. Det er formet som en kombinasjon av en Pokéball og en Google Maps-markør. Den kostet 34,99 amerikanske dollar ved forhåndsbestilling, og ble oppført på eBay for over 100 amerikanske dollar etter at Amazon, GameStop og den offisielle Pokémon-butikken var utsolgt.
Tekniske problemer
Da spillet ble lansert, stoppet det mange steder å virke en rekke ganger på grunn av ekstrem belastning på serverne. Stadige krasj og innloggingsfeil plaget spillerne og dette fortsatte i flere dager. De første to dagene etter lansering fikk ikke spillerne tilgang gjennom kontoen sin, og bare Gmail-baserte kontoer fikk tilgang. 11. juli gikk serverne i Australia igjen ned en rekke ganger og spillerne la skylda på britiske brukere som gikk utenom lokale servere og brukte de australske for å spille før spillet var offisielt utgitt ut der. Noen få timer etter at spillet ble lansert i mange europeiske land, 16. juli, gikk spillserverne midlertidig ned. En hackergruppe som kalte seg «PoodleCorp» påstod at de hadde gjort det og at de hadde brukt et tjenestenektangrep. Pokémon Gos offisielle Twitter-side omtalte problemet og sa det ble fikset senere samme dag. Dagen etter gikk serverne ned igjen siden spillet ble lansert i Canada.
Noen tidlige iOS-installeringer av Pokémon Go oppga at appen hadde full tilgang til Google-kontoene deres, og dermed tilgang til e-poster med Gmail, Google Drive-baserte filer, bilder og videoer lagret i Google, samt alt annet innhold i deres Google-konto. The Pokémon Company og Niantic svarte at det var en feil at iOS-appen skulle ha full brukertilgang til spillernes Google-konto. Adam Reeve som opprinnelig fremsatte påstanden på Tumblr opplyste i ettertid at han ikke kunne være 100% sikker på at påstanden var riktig. Dan Guido, administrerende direktør for sikkerhetsselskapet Trail of Bits, analyserte programmeringen av appen og oppdaget at spillet ba om full tilgang til kontoen, men dette ga ikke mulighet for tredjepartsbruk som opprinnelig påstått. Guido fant at dette utilsiktet hadde gitt Niantic tilgang til brukernes e-poster, adresser og telefonnummer. En etterfølgende oppdatering av iOS-appen reduserte omfanget av tilgangen appen får. Niantic sendte også ut en melding om at ingen informasjonsinnsamling var gjennomført og kun det som var nødvendig for å få tilgang til å bruke appen hadde blitt brukt.
Regional tilgjengelighet
Spillet ble utgitt i Australia, New Zealand og USA 6. juli 2016. På grunn av høy belastning på serverne ved utgivelsen, uttalte Niantics administrerende direktør John Hanke at utgivelsen i de fleste andre regioner ble «satt på pause inntil Niantic hadde kontroll» på problemene. Pokémon Go ble utgitt i Tyskland 13. juli, og i Storbritannia dagen etter.
Det ble gitt ut i Italia, Spania og Portugal 15. juli. Spillet skulle lanseres i Frankrike 15. juli, men det ble utsatt på grunn av terrorangrepet i Nice. 16. juli ble spillet sluppet i Østerrike, Belgia, Bulgaria, Kroatia, Kypros, Tsjekkia, Danmark, Estland, Finland, Hellas, Grønland, Ungarn, Island, Irland, Latvia, Litauen, Luxembourg, Malta, Nederland, Norge, Polen, Romania, Slovakia, Slovenia, Sverige, and Sveits. I Canada ble spillet utgitt 17. juli og i Puerto Rico 19. juli. Det ble først rapportert at spillet skulle utgis 20. juli i Japan, men etter at opplysninger om en sponsoravtale med McDonald's lakk ut, ble utgivelsen utsatt uten noen opplysninger om når spillet skulle lanseres. Det ble utgitt i Japan 22. juli.
Indonesia var det første asiatiske landet hvor Pokémon Go kunne spilles til tross for at det ikke ble offisielt utgitt. Spillet har ikke blitt utgitt i Sør-Korea, og det er store restriksjoner på bruken av kartdataene der. På grunn av en glipp var et lite område rundt Sokcho i den nordøstlige delen av landet, regnet av Niantic som en del av Nord-Korea, og spillet var dermed spillbart i det området. Mange mennesker har benyttet seg av glippen for å spille Pokémon Go der. Bussbiletter fra hovedstaden Seoul ble utsolgt og innbyggerne i Sokcho delte informasjon om gratis Wi-Fi i området med turistene. Spillerne oppdaget også et pokémongym i Panmunjom ved den demilitariserte sonen i Korea. Denne gymmen ble senere fjernet fra spillet.
I Kina er Googles tjenester stengt av den kinesiske brannmuren. Spillere i Kina kjøpte australske App Store ID-er og brukte en GPS spoofing-app for å benytte Googles tjenester og fordi det ikke er noen pokémon å fange i Kina. Mange kinesere lastet ned en klone kjent som City Spirit Go og som ble utgitt kort etter Pokémon Go sin betatest i Japan.
Nedlasting og salg
Gjennom kjøp i spillet hadde det 20. juli generert mer enn 35 millioner amerikanske dollar i inntekter. iOS-brukere alene genererte daglig omkring 1,6 millioner amerikanske dollar i inntekter. Gjennomsnittlig daglig bruk av appen på Android-enheter oversteg Snapchat, Tinder, Twitter, Instagram, og Facebook. iOS-brukerne spilte gjennomsnittlig 33 minutter og 25 sekunder daglig sammenlignet med 22 minutter og 8 sekunder brukt på Facebook og 18 minutter og 7 sekunder på Snapchat.
Respons i finansmarkedet
Innvestorer reagerte på responsen til det første utgivelsen av Pokémon Go 7. juli og aksjekursen steg innledningsvis med 10 % og 14. juli hadde den økt med 50 %. Til tross for at Nintendo bare eier 33% av aksjene i Pokémon-franchisen og antagelig bare får 30% av Pokémon Gos inntekter, tilsvarte aksjekursen etter utgivelsen en økning i verdi på omkring 14,5 milliarder amerikanske dollar. Nintendos markedsverdi økte med 9 milliarder amerikanske dollar i løpet av de fem dagene etter at Pokémon Go ble utgitt. Utviklingen fortsatte i mer enn en uke etter at spillet var lansert og 19. juli var aksjekursen til Nintendo mer enn doblet sammenlignet med før spilet ble utgitt. Omsetningen av aksjer nådde rekordstore 703,6 milliarder yen (6,6 milliarder amerikanske dollar) og handelen med aksjene utgjorde en fjerdedel av all hovedhandel på Tokyo Stock Exchange. Financial Times mente at investorer ikke spekulerte i Pokémon Go alene, men i at fremtidige Nintendo-apper for mobile enheter ville være like vellykkede. Nintendo hadde tidligere nølt med å gå inn i markedet for mobile apper i den tro at det ville skade salget av portable spillkonsoller, men har nå endret satsingen sin. Nintendo planlegger å gi ut ytterligere fire spill for smarttelefoner innen mars 2016, og investorene bemerket at Pokémon Go viste at Nintendo fremdeles eide noen av verdens mest verdifulle immaterielle rettigheter med franchiser som 'Super Mario', The Legend of Zelda og Metroid. Økningen i aksjekurser gjaldt også First Baking Co., Tomy, TV Tokyo og Bank of Kyoto som alle økte signifikant eller rekordartet. På samme måten økte Zagg som eier et selskap som lager batterietuier med 25% i tilknytning til Pokémon Go.
Anmeldelser
Pokémon Go fikk ifølge nettstedet Metacritic blandede anmeldelser når det ble sluppet. Kritikerne likte spillet, men merket seg de tekniske problemene.
Kritikerne roste flere forskjellige sider ved Pokémon Go. Oscar Dayus fra Pocket Gamer sa at spillet var en svært morsom og hyggelig opplevelse, og fortsatte med å peke på at å fange pokémon i ens eget nabolag fikk han til smile mer enn noe annet spill har gjort på mange år. Jeremy Parish fra US Gamer sammenlignet spillet og de sosiale sidene i det med et MMO-spill. Anmelderne roste også spillet for å fremme fysisk aktivitet. Terri Schwartz fra IGN sa at det i hemmelighet var den beste treningsappen som var å finne, og at det endret hennes daglige spaserturer. Patrick Allen fra Lifehacker skrev en arikkel med tips til hvordan man kan trene med Pokémon Go. Julia Belluz fra Vox sa at det kunne være den største utilsiktede treningsmoten noensinne, og skrev at utviklerne kanskje ikke har innsett at det fikk folk i bevegelse.
Philip Kollar og Allegra Frank fra Polygon var begge enige i at Pokémon Go er en spennende sosial erfaring, men var ikke sikre på hvor lenge spillet ville vare, om det ville vare i flere år eller bli en kortvarig «skogbrann» som hele spillverdenen snakket om i noen uker og som så ble glemt. De mente at det kom an på hvor ofte Niantic oppdaterte det.
Andre anmeldere ga uttrykk for mer negative meninger om spillet og mange viste til hvor ofte det var nede og andre tekniske problemer, sammen liten dybde i spillet. Kallie Plagge fra IGN sa at til tross for at spillet manglet finpuss og dybde, så kompenserte den helhetlige opplevelsen for det. Matt Peckham fra Time kritiserte spillet for å stadig være nede. Mike Cosimano fra Destructoid var også kritisk innstilt til spillet og mente at den opprinnelige idéen var lovende, men uheldig utført. Kat Brewster fra The Guardian skrev at selv om hun mente at Pokémon Go ikke var et godt spill, så var det en flott opplevelse. Serverproblemene fikk også negativ omtale. Miguel Concepcion fra GameSpot sa at selv om han likte spillets sterke sosiale appell og utseendet til spillet, de stadige feilene i begynnelsen var et rot på alle nivå hvor en av grunnene var konstante problemer med serverne. En annen feil som dukket opp var «tre-stegs-glippen» som også fikk negativ omtale av anmelderne. Patricia Hernandez fra Kotaku sa at «tre-stegs-glippen» kom i tillegg til en skrekkelig lansering av Pokémon Go. Paul Tassi fra Forbes sa at på grunn av denne glippen kan spillerne ikke vite hvor en pokémon er 99% av gangene og at det gjør nesten alle tradisjonelle sporingsmåter meningsløse.
Sosial og kulturell betydning
Spillet har blitt kalt et unikt fenomen på sosiale medier, som har brakt folk sammen fra alle sider i samfunnet. Tallrike mediekanaler kaller økningen i popularitet for «Pokémon Go-mani» eller «pokémani».
Spillets massive popularitet har ført til flere uvanlige positive effekter. For eksempel at spillere har heldigvis og tilfeldig hjulpet til med å fange kriminelle og rapportere pågående kriminalitet,  som har bedret forholdet til «lovens lange arm», selv om ønsker om å besøke brannstasjoner og fengsler har ført til økt pågang på brannvesen og politi som har måttet si nei. Forretninger har tjent på nærliggende pokéstop eller på å være pokéstop med økning i besøk fra publikum som resultat  og folks intense utforsking har gitt økt oppmerksomhet til lokale historiske steder. Noen steder har vurdert å kjøpe «lokkeduer» til spillet for å tiltrekke seg flere spillere til pokéstop på eiendommen sin. I løpet av den første uken dukket det opp et sekundært marked for spillet, både for videresalg av kontoer med høyt nivå på Craigslist og PlayerUp, og for salg av ekspertråd på Thumbtack.
T-Mobile US (leverandør av trådløse forbindelser) begynte å tilby gratis datatrafikk i et år for Pokémon Go-tjenester og Yelp la til et filter som bare viser bedrifter som lå nær et pokéstop. Besøk i nasjonalparker i USA økte på grunn av spillet med «hundretusener» mennesker som besøkte National Mall and Memorial Parks i Washington, D.C. helgen etter at Pokémon Go ble utgitt i USA. Små museer, som McNay Art Museum i San Antonio, Texas, Morikami Museum and Japanese Gardens i Boca Raton, Florida og Morikami Museum and Japanese Gardens i Boca Raton, Florida, med pokéstop i nærheten av utstillingene rapporterte også økning i antall besøkende. Veldedige organisasjoner henvendte seg også til spillerne med blant annet dyresentere som tilbød spillerne hjelp med å ruge og klekke ut egg hvis de hjalp til med å lufte hunder.
Flere bedrifter og virksomheter, spesielt innen mat og drikke, opplever høyere pågang og økt salg. Markedsbyrået Slant Marketing har avdekt at ca. 82 prosent av de som er ute og spiller Pokémon Go besøker lokale bedrifter. McDonald's i Japan har opprettet pokéstops i sine restauranter, noe som har ført til en vekst i salget på 27 prosent. Eduardo Paes (ordfører i Rio de Janeiro) uttalte at han ønsket at appen ble utgitt i Brasil før Sommer-OL 2016 skulle arrangeres i byen og begge kandidatene i presidentvalget i USA (Hillary Clinton og Donald Trump) nevnte appen i sine valgkamper. Kort tid etter at spillet ble utgitt feiret mixed martial kjemper Michael Page sin knockout av Evangelista Santos ved å ta på seg en rød hatt og rulle en pokéball mot ham.
Spillet er kreditert for å ha popularisert utvidet virkelighet, og ble rost av genderfluid-grupper for å la spillerne velge en stil i stedet for et kjønn.
Kritikk og hendelser
Appen har blitt kritisert for å bruke minnesteder og gravplasser som områder der brukerne kan fange pokémon. Slike steder har blant annet vært Auschwitz-Birkenau State Museum, United States Holocaust Memorial Museum, National September 11 Memorial & Museum og Æresgravlunden i Arlington. Spillet utløste klager fra det nederlandske selskapet ProRail, som sa at spillerne gikk i jernbanesporet, og brannstasjoner har bedt spillerne om å ikke samle seg på utsiden og hindre ansattes ferdsel.
Fordeling og plassering av pokéstop og pokégymmer er basert på portalene i Niantics spill Ingress, og har blitt kritisert for å være færre i nabolag med minoriteter enn USAs demografi skulle tilsi. Innbyggere i Rhodes, en forstad til Sydney, ble så lei av store antall spillere som samlet seg i deres område at de kastet vannbomber på besøkende spillere.
Mange politidistrikt i flere land har sendt ut advarsler, noen med et smil, mot uoppmerksom kjøring, inntrengning på annenmanns eiendom og risikoen for å bli utnyttet av kriminelle på grunn av uoppmerksom ferdsel. Det har hendt at spillere har skadet seg mens de spilte,   og bosniske spillere har blitt advart mot å rote seg inn i områder som ble minelagt på 1990-tallet under Bosnia-krigen. Den 20. juli 2016 ble en 18 år gammel mann i skutt og drept i Chiquimula i Guatemala mens han spilte sent om kvelden. Dette var det første dødsfallet i rapportert i forbindelse med appen. Guttens 17 år gamle søskenbarn, som var sammen med 18-åringen, ble skutt i foten. Politiet antar at de som skjøt brukte spillets GPS-system for å finne de to ofrene.
Al Azhar i Kairo beskrev spillet som en skadelig mani, og et medlem av parlamentets komité for forsvar og nasjonal sikkerhet anså det som et redskap for spionasje. En kosakkleder erklærte at det virket som satanisme, og Kuwait forbød Pokémon Go ved sensitive landemerker. I Indonesia har spillet offentlig blitt bedømt som en sikkerhetsrisiko av blant annet landets sikkerhetstjeneste, og i Israel har Forsvaret advart soldatene mot å bruke spillet på militærbasene. I Saudi Arabia har det høyeste religionsrådet (Majlis Hay'at Kibar al-‘Ulama) erklært at selv om Pokémon allerede er forbudt, kreves det en ny avgjørelse for Pokémon Go.
Trine Skei Grande spilte Pokémon Go under den åpne høringen om forsvarets langtidsplan i Stortingets utenriks- og forsvarskomité i august 2016. Heimevernssoldater som uttalte seg til pressen sa at det var respektløst, mens andre politikere mente at Grande hadde evnen til å håndtere to ting på en gang.
Helseeffekt
Det har blitt hevdet at Pokémon Go potensielt kan bedre mental og fysisk helse til spillere som lider av depresjon, sosial angst og agorafobi.
Mange spillere rapporterte økt motivasjon for å trene og hadde det bedre etter å ha spilt det. Dr. John Grohol, grunnleggeren av Psych Central var klar på at forskning viser at trening kan fungere som antidepressiv. Professor i klinisk psykologi Daniel Freeman ved University of Oxford uttrykte seg mer forsiktig og mente at kliniske studier var nødvendig for å kunne si noe om effekten av spill med utvidet virkelighet på mental helse.
Pokémon Go har blitt rost for å øke spilleres fysiske og mentale helse, men har også blitt kritisert for å være utilgjengelig for personer med fysiske funksjonshemminger siden de ikke kan bevege seg på samme måte som funksjonsfriske og ikke har den samme fingerferdigheten.
Uoffisielle apper
Flere uoffisielle tredjepartsapper er laget til Pokémon Go. Notable apper inkluderer: «Poké Radar» og «Helper for Pokémon Go», hvor spillerne logger pokémon som de har funnet i et kart. På sitt mest populære ble «Poké Radar» nummer 2 i Apples App Store etter Pokémon Go. En annen app, GoChat, som tillater spillere å legge igjen beskjeder til andre spillere på spesielle steder, akkumulerte mer enn 1 million nedlastinger på fem dager og kom inn på topp-ti listen i Apple App Store. Appen er imidlertid gratis for å unngå copyrightproblemer med Pokémon Company og har vist seg kostbar å vedlikeholde på grunn av den store trafikken.
Ifølge RiskIQ er minst 215 falske versjoner av spillet tilgjengelig per 17. juli 2016. Flere av disse falske appene inneholder ondartede programmer og datavirus.
Pokémon Go i Norge
Pokémon Go ble lansert i Norge lørdag 16. juli 2016.
Tomasz Stańko
Han ble internasjonalt kjent i begynnelsen av 1960-årene sammen med pianist Adam Makowicz i Jazz Darings. Senere samarbeidet Stańko med pianisten Krzysztof Komeda, blant annet Komeda-albumet Astigmatic (1966). I 1968 startet Stańko en anerkjent kvintett med blant andre Zbigniew Seifert på fiolin og altsaksofon, og i 1975 startet han Tomasz Stańko-Adam Makowicz Unit.
Stańko etablerte et rykte som en frontfigur, ikke bare i polsk jazz, men på verdensscenen som samarbeider med mange kjente musikere, inkludert Jack DeJohnette, Dave Holland, Reggie Workman, Rufus Reid, Lester Bowie, David Murray, Manu Katché og Chico Freeman. I 1984 var han med i Cecil Taylors big band.
Stańko mistet tennene i 1990-årene. Likevel utviklet han over tid en ny embouchure ved hjelp av en dyktig tannlege og mye øving. Han brukte mange, lange timer til å spille det han tidligere anså for å være «kjedelige», lange toner som bidro til å styrke seg i leppen, slik at han kunne spille som før, på tross av sine falske tenner.
Biografi
Stańko ble født i Rzeszów i Polen 11. juli 1942. Hans første møter med jazzmusikk var gjennom radioprogrammer Voice of America og turer initiert av det amerikanske utenriksdepartementet. Med alderen, i det kommunistiske Polen, ble Stanko imponert over forbindelsen mellom jazz og budskapet om frihet. I 1958 så han sin første jazzkonsert med Dave Brubeck. Sammen med pianisten Adam Makowicz startet Stańko et band som hentet inspirasjon fra musikere som Ornette Coleman, George Russell og Miles Davis. Bandet regnes av flere kritikere som det første frijazzbandet i Europa. I 1963 sluttet Stańko seg til Krzysztof Komeda Quintet, hvor han lærte det meste om harmonilære, musikalsk struktur og asymmetri. I løpet av sin karriere med Komeda, som ble avsluttet i 1967, var Stańko på fem turneer med pianisten og utga elleve album med ham. I 1968 startet Stanko en egen kvintett med blant andre Zbigniew Seifert på fiolin og altsaksofon. I 1970 ble han med i Globe Unity Orchestra, og i 1971 samarbeidet han med Krysztof Penderecki og Don Cherry. Like etter startet han en kvartett med blant andre Tomasz Szukalski og trommeslager Edward Vesala. Konsertene med Vesala blir av enkelte kritikere ansett for å være blant hans viktigste verk. I 1975 dannet han Tomasz Stańko-Adam Makowicz Unit.
I løpet av 1980-årene reiste han til India og spilte solo i Taj Mahal. Han jobbet også med Vesala i grupper ledet av Chico Freeman og Howard Johnson. I midten av 1980-årene innledet han et omfattende samarbeid med Cecil Taylor, spilte med hans storband og ledet også ulike egne band, inkludert COCX (med Vitold Rek og Apostolis Anthimos). Deretter returnerte han til ECM Records og samarbeidet senere i en trio med Arild Andersen og Jon Christensen. I 1993 startet Stanko en ny kvartett som besto av den da 16 år gamle trommeslageren Mikal Miskiewicz, pianisten Marcin Wasilewski og bassisten Slawomir Kurkiewicz.
Samme år startet han ytterligere en internasjonal kvartett med Bobo Stenson, Tony Oxley og Anders Jormin. I 1994 ga kvartetten hans ut sitt første album på ECM, med tittelen Matka Joanna. I 1997 dannet Stańko et band som fremførte låter av pianist Krzysztof Komeda, med turneer i London, København, Stockholm og som spilte på ulike jazzfestivaler, som de i Nancy og Berlin. Ideen til prosjektet kom fra ECM-sjefen Manfred Eicher.
Kritikeromtale
Derk Richardson skrev i San Francisco Chronicle at «Tomasz Stanko ikke er den første jazzmusiker som skaper en forståelse mellom nydelige melodier og fri improvisasjon. Men han er en av de mest veltalende tilhengere av improvisert lyrikk som spiller i dag».
Forfatteren Brian Morton har sammenlignet Stańkos uttrykk med det til Miles Davis, og kaller det en «direkte, men individuell avlegger».
Benjamin Bildstein
Benjamin Bildstein (født 16. januar 1992) er en østerriksk seiler.
Han representerte Østerrike under Sommer-OL 2020 i Tokyo, hvor han ble nummer 10 i 49er.
Liggebrett
Et liggebrett, også kalt montørvogn, er verktøy med lav profil som brukes for at en person lettere skal kunne skli inn og ut av trange steder for å utføre inspeksjon og vedlikehold, for eksempel under en bil. Det er ønskelig med en lav profil for å så mye klaring (og dermed arbeidsrom) som mulig til personen som ligger på brettet.
Liggebrett har ofte hjul og en stiv ramme. Noen har ergonomisk utforming med åpninger for armer og skuldre hvilket gir ekstra arbeidsrom. Det fås også kjøpt liggebrett uten hjul bestående av en glatt matte, og av improviserte løsninger kan man for eksempel legge seg på en stor papplate. Alternativet til å bruke liggebrett er ofte å legge seg rett på bakken, hvilket gir ekstra klaring, men som kan gjøre det vanskeligere å komme inn og ut grunnet friksjon mot bakken.
Noen liggebrett har flere bruksområder ved at de kan klappes sammen til en stol eller krakk, eller for kompakt lagring. Noen har også mulighet til å heve hodestøtten noe mens man ligger i arbeidsstilling.
Horokhiv rajon
Horokhiv rajon (ukrainsk: Горохівський район) er en tidligere rajon i Volyn oblast vest i Ukraina. Det administrative senteret var Horokhiv. Ved den administrative reformen i 2020 ble Horokhiv rajon innlemmet i Lutsk rajon.
Eddie Mosley
Eddie Lee Mosley (født 31. mars 1947 i Fort Lauderdale i Florida i USA, død 28. mai 2020 i Miami) var en amerikansk seriemorder og voldtektsmann.
Han myrdet minst åtte kvinner i Fort Lauderdale i Florida mellom 1973 og 1987. Han ble arrestert i 2001 etter en DNA-prøve viste til ham; han hadde vært politietterforskernes hovedmistenkte i flere år. Før han ble arrestert var to andre menn blitt feilaktig funnet skyldige for mord som Mosley hadde begått: Frank Lee Smith, som tilbragte 15 år i fengsel og døde der før han rakk å bli renvasket; og Jerry Townsend, som var fengslet i 22 år før han ble løslatt.
Han satt fengslet i en rekke straffeinstitusjoner. I 2010-årene ble Mosley på grunn av svekket helse overført til Sunland Hospital i Marianna. Våren 2020 fikk han diagnosen lungebetennelse og ble flyttet til Jackson Memorial Hospital i Miami, der han døde 28. mai 2020 i en alder av 73 år. Kort før sin død testet han positivt for COVID-19, som senere ble erkjent som dødsårsak.
NM i terrengløp 2018
NM stafetter og kort løype (kvinner/menn jr 2 km, menn senior 3 km) ble arrangert i Osterøy 7. og 8. april 2018 med Osterøy IL som arrangør.
NM lang løype (jenter/gutter 4 km, kvinner 6 km og menn 10 km) ble arrangert på Bratsberg i Trondheim 14. oktober 2018 med Strindheim IL og Bratsberg IL som arrangører.
Sinuhes fortelling
Sinuhes fortelling er litterær tekst fra oldtidens Egypt, og er betraktet som et av de fremste verkene fra denne epoken. Det er en fortelling plassert i kjølvannet av dødsfallet til farao Amenemhat I, grunnlegger av det tolvte dynasti, tidlig på 1800-tallet f.Kr. Det er antagelig skrevet kun kort tid etter denne tiden, skjønt det tidligst bevarte manuskriptet er fra regjeringstiden til Amenemhat III, ca. 1800 f.Kr. Det er en vedvarende debatt blant egyptologer om fortellingen er eller ikke er basert på faktiske hendelser som involverte en historisk person ved navn Sinuhe, men det store flertallet betraktet det som mest sannsynlig en litterær fiksjon.
Fortellingen om Sinuhe
Sinuhe er en myndighetsperson som følger prins Senusret I i felttog mot libyere. Da kom en kurer til leiren med budskapet om kong Amenemhat Is død, og om «hvordan det nå rådde taushet i kongepalasset. Alles hjerter var fulle av sorg. Begge de store portene var lukket, hoffolkene' satt med hodene senket mot knærne...» Sinuhe ble grepet av frykt for tronstridigheter, kanskje fryktet han for sitt eget liv, og uansett hadde han fått vite en farlig hemmelighet. Farao var staten, og å kjenne til en statshemmelighet var å trenge inn i gudenes viten.
Sinuhe flykter ut i ørkenen og virrer lenge til at havner i Øvre Retjenu (Kanaan). Han blir svigersønnen til høvding Ammunenshi og får det godt. «Det var et herlig land,» sier han. «Her fantes fikener og druer. Det var mer vin enn vann. Her var fullt av honning, og alle slags frukter vokste på trærne. Hvete og bygg var det også og feflokkene var uten tall. Jeg fikk brød til daglig føde og vin for hver dag, kokt kjøtt og fuglestek foruten vilt fra økenen, som man fanget til meg i feller og la foran meg sammen med hva mine hunder fanget til meg.»
Med tiden vokser hans sønner opp og blir høvdinger i egen rett. Sinuhe bekjemper opprørske stammer på vegne av Ammunenshi. Som en gammel mann, i kjølvannet av å ha beseiret en mektig motstander mann mot mann, skrev han et ydmykt brev til kongen i Egypt og ba om at det måtte forunnes ham å komme tilbake til sitt kjære hjemland for å få sin siste hvile der: «Må guden ha medlidenhet med meg... må han lytte til bønnene fra en langt unna... må kongen se i nåde for meg... må jeg ledes til evighetens by!» En dag kom en budbærer fra den egyptiske farao med rike gaver og en innbydelse til å komme hjem: «du begynner å bli gammel og kan ikke lenger få sønner, og du bør ha din dødsdag i tankene. Se, velduftende sederolje og mumiebind er rede for din balsamering. Det vil bli ordnet med en begravelsesprosesjon, som skal sette seg i bevegelse den dag du skal gis tilbake til jorden, og du skal få en forgylt mumiekiste med et hode prydet med asur. Okser skal trekke deg til graven. Sangene skal gå foran deg, og man skal danse begravelsesdansene. De som sørger over deg, skal vente ved inngangen til din grav...»
Tolkninger
Fortellingen om Sinuhe har avlet mye litteratur som har utforsket tekstens temaer fra flere perspektiver. Omfanget og mangfoldet i materialet har blitt sammenlignet med analyser av Hamlet og en rekke andre litterære verker. Særlig årsakene til at han måtte flykte fra Egypt. I det ytre er det en panisk reaksjon på en oppfattet fare, men på et annet plan innebærer det også en kritikk av de politiske forholdene i Egypt som gjør det nødvendig å forlate landet. Fortellingen er fylt med symbolske allusjoner. Sinuhes navn, «Sønn av morbærfiken», et trevirke som var høyt verdsatt i oldtidens Egypt at det ofte ble brukt til mumiekister, er blitt tatt som en hentydning for å forstå verket. Morbærfikentreet var det egyptiske «livets tre», assosiert med Hathor, gudinne av fruktbarhet, gjenfødsel og beskytter av utenlandske land, og hentydes til gjennom teksten.
Sinuhe er under beskyttelse av en kretsen til guddommelig makter, i form av farao, som han først forsøker å unnslippe fra, og deretter av dronningen, en manifestasjon av Hathor. Da Sinuhe flykter fra Egypt, krysser han et vannløp, assosiert med gudinnen Maat, oldtidens egyptiske sannhetsprinsipp, orden og rettferdighet, og kanalen ga næring til et morbærfikentre.
Oldtidens egyptere trodde på fri vilje, underforstått Maats lov, men det tillot fortsatt at guddommelig nåde kunne gripe inn og gjennom den enkelte, og i en overliggende guddommelig forsyn (skjebne) er sett i Sinuhes flukt og hans reise tilbake til hjemlandet. Ute av stand til å unnslippe gudenes makt og nåde, utbryter Sinuhe: «Om enn jeg er i Boligen, eller om jeg er på dette sted, det er du som dekker denne horisonten.» Enten han er i utlandet eller i hjemlandet, er det vante guder som vokter over alle himler.
Egypternes interesse for sammenhengen mellom livet og døde, førte til at innredningen av graven, den siste bolig, opptok dem en god del av deres liv. Ikke bare de kongelige, men også andre fornemme i samfunnet med midler ut over daglig behov, benyttet store ressurser til forberedelsene av sin framtidige begravelse. Bare tanken på at man skulle kunne dø i et fremmed land og ligge i en grav som ikke svarte standsmessige fordringer, var noe aldeles forferdelig for en høytstående person. Når en egypter oppholdt seg utenfor sitt lands grenser, lengtet han alltid etter å komme i det minste såpass tidlig hjem at han kunne dø der. Denne lengselen er også et hovedmotiv i fortellingen om Sinuhe.
Bibelsk forbindelse
Det har blitt fremmet paralleller til den bibelske fortellingen om jødiske Josef. I hva som er sett som et guddommelig forsyn er kanaanittiske Josef tatt til Egypt hvor han ble en del av den styrende elite, skaffer seg en egyptisk hustru og familie, før han igjen blir forent med sin familie i Kanaan.
Det har også blitt trukket paralleller med andre bibelske tekster: Sinuhes frustrerte flukt fra omkretsen av gudens makt (= kongen) er sammenlignet med den jødiske profeten Jonas tilsvarende forsøk, Sinuhes kamp med mektig utfordrer som han dreper med et mektig slag, er sammenlignet med tvekampen David og Goliat, og hans hjemkomst til lignelsen om den fortapte sønn.
Innflytelse på moderne kultur
Naguib Mahfouz, den egyptiske nobelprisvinneren, utga i 1941 en fortelling kalt Awdat Sinuhi, oversatt til engelsk som «The Return of Sinuhe» («Sinuhes hjemkomst») i en novellesamling under tittelen Voices from the Other World («Stemmer fra en annen verden»). Novellen er basert direkte på innholdet i Sinuhes fortelling, men utvidet og bearbeidet med detaljer en trekantaffære som ikke finnes i oldtidens fortelling.
Den moderne fortellingen som i særdeleshet er mest kjent er finske Mika Waltaris historiske roman Sinuhe, egyptiläinen (1945, norsk utgave Egypteren Sinuhe, 1948). Waltaris roman forteller om legen Sinuhes liv i Egypt på 1300-tallet f.Kr. og beskriver historiske brytningstiders innflytelse på individet, hvor idealer og de kyniske realitetene tørner sammen. Det er ikke den samme Sinuhe, men en egypter med samme navn. Navnet er et dårlig varsel da han får samme skjebne, og må flykte fra Egypt, men kommer hjem etter å ha opplevd vanskeligheter og oppnådd personlig suksess i utlandet. Romanen ga forfatteren internasjonal berømmelse og romanen ble filmatisert i Hollywood i 1954 som The Egyptian.
Manuskripter
Oldtidsfortellingen finnes bevart i 36 ulike versjoner, både på papyrus og ostrakon (keramikk og potteskår). Det finnes 8 kjente papyrusmanuskripter og 28 keramikkfragmenter. Samtlige versjoner er skrevet på hieratisk skrift og er datert til rundt mellomriket (ca. 1986 f.Kr. og 1633 f.Kr.) og det nye rike (ca 1500 og 1000-tallet f.Kr.). Ostrakonfragmenter er bevart på blant annet Ashmolean ostrakon, Senenmut 149 ostrakon og British Museum ostrakon. Papyrusmanuskripter er bevart i blant annet Papyrus Moskva/Pusjkin 4657 (i samlingen Golenisjtjev papyri), Berlin 10499-papyrusen, Turin 54015-papyrusen, Harageh 1-papyrusen og Berlin 3022-papyrusen.
Den mest omfattende versjonen finnes i Berlin 3022-papyrusen. Manuskriptet er datert til mellomriket under Egypts tolvte dynasti ved 1800-tallet f.Kr. ved farao Amenemhet IIIs regjeringstid. Papyrusens størrelse er omtrent 490 × 21 cm..
I 1908 utga franske Gaston Maspero en oversettelse i boken Les Mémoires de Sinouhît.
Uksenøya
Uksenøya, også kalt Oksnøya på Sunnmøre i Møre og Romsdal, er ved siden av Nørvøya den viktigste øya i Ålesund, som også strekker seg inn i Skodje kommune i øst. Uksenøya er ca. 26 km lang, og den har et areal på 107,89 km². Den er skilt fra fastlandet med det smale og grunne Dragsundet i Skodje, sundet er bare noen meter dypt.
Folketallet er 27,334 (2015), fordelt på 26,106 i Ålesund og 1,228 i Skodje. Uksenøya er Sunnmøres mest folkerike øy og en av de mest folkerike i landet. Her finner vi Ålesund sjukehus og handelssenteret Moa. Blant boligområdene kan nevnes Hatlane, Åse, Lerstad, Spjelkavik, Blindheim, Flisnes og Emblem.
På Skodje sin del av øya ligger blant annet Digerneset næringspark og tettstedet Valle med 498 innbyggere (2015).
Øya har broforbindelse fra Vegsund til Sula kommune og ferjeforbindelse til Sykkylven på fastlandet og til Nørvøya i vest. Europavei 39 og 136 og Dragsundbrua gir veiforbindelse til fastlandet i øst. Over Nørvasundet ble den første broen bygget i treverk i 1838. Øyene Tørla og Humla er knyttet til Uksenøya ved broforbindelse.
Brusdalsvatnet (7,48 km²) på Uksenøya er den største innsjøen på Sunnmøre. Det er delt mellom Ålesund og Skodje kommuner. Uksnøya var del av Borgund kommune fra 1837 til 1849 da Skodje ble egen kommune. Øya ble en del av Ålesund kommune da tidligere kommunere Ålesund og Borgund ble slått sammen. Vannet er drikkevannskilde for Ålesund.
Borgundfjorden ligger sørvest for øya, Ellingsøyfjorden nordøst og Storfjorden i sør.
USS «Iowa»
USS «Iowa» var det første slagskipet som ble bygget i Iowa-klassen, og det fjerde skipet i United States Navy som ble oppkalt etter delstaten Iowa. «Iowa» var det eneste slagskipet i sin klasse som tjenestegjorde i Atlanterhavet under andre verdenskrig. Der transporterte hun blant annet Franklin D. Roosevelt til Mers El Kébir i Algerie. Derfra dro Roosevelt videre til Teherankonferansen der han skulle møte Winston Churchill og Josef Stalin.
I 1944 ble skipet overført til Stillehavsflåten. Der deltok hun i den allierte invasjonen av øyene Kwajalein og Enewetakatollen. Hun ble også brukt til å beskytte de amerikanske hangarskipene som opererte rundt Marshalløyene. Under koreakrigen bombarderte skipet flere mål langs den nordkoreanske kysten. I 1955 ble USS «Iowa» tatt ut av tjeneste og plassert i den amerikanske marinens reserveflåte. Skipet ble satt i tjeneste igjen i 1984 og modernisert som en følge av 600-ship Navy-planen som var blitt satt i gang som en reaksjon på den sovjetiske marinens ekspansjon. I 1990 ble skipet tatt ut av tjeneste for siste gang, og siden 2012 har hun vært museumsskip ved Port of Los Angeles.
I april 1989 skjedde det en eksplosjon i kanon nummer to som drepte 47 besetningsmedlemmer.
David Hussl
David Hussl (født 23. februar 1992) er en østerriksk seiler.
Han representerte Østerrike under Sommer-OL 2020 i Tokyo, hvor han ble nummer 10 i 49er.
Sigurd Lies gate (Oslo)
Sigurd Lies gate (13-29, 22-30) er en gate på Torshov i Oslo. Den går mellom Nordkappgata og Haarklous plass.
Langs østsiden av gaten ligger en OBOS-blokk fra 1950-tallet. På vestsiden er kvartal 6 av Søndre Åsen, som ble oppført i 1931–32.
Sveriges geologiske undersøkelse
Etaten er underlagt det svenske næringsdepartementet og har hovedkontor i Uppsala med avdelingskontor i Lund, Göteborg, Stockholm og Malå. SGU produserer blant annet geologiske kart (for eksempel berggrunnskart som speiler berggrunnen i et gitt område), jordsartkart som beskriver ulike jordarter, hydrogeologiske kart, geofysiske kart og geokjemiske kart. De har også ansvar for samfunnsspørsmål relatert og påvirket av geologi. SGU har oppdraget med å kartlegge havbunnen langs sveriges kyst. Til dette arbeidet bruker de undersøkningsfartøyet S/V Ocean Surveyor samt en mindre arbeidsbåt for grunnere vann.
Kroatia under EM i friidrett 2002
Kroatia deltok med 13 utøvere under EM i friidrett 2002 som ble arrangert 6.–11. august 2002 i München. Utøvere fra Kroatia tok en medalje under mesterskapet.
Franklin Gómez
Franklin Gómez (født 15. august 1986) er en puertoricansk bryter som bryter fristil i 60-kilosklassen. Han vil representere Puerto Rico under Sommer-OL 2012 i London, etter å ha kvalifisert seg via kvalifiseringen for verden.
Tonevannet
Tonevannet ligger 245 moh litt nord for Vangen i Østmarka, Enebakk kommune. Vannet ligger øverst i Børtervassdraget, og drenerer via Mosjøen, Raudsjøen, Børtervanna og Børterelva før det munner ut i Øyeren ved Kirkebygda. Det er en håndfull private hytter rundt vannet, satt opp før Oslo kommune kjøpte området. Det skal være bra fiske i vannet sommer som vinter. Her finnes abbor og ørret, og det er tillatt å fiske fra båt uten motor.
Kypros under EM i friidrett 2002
Kypros deltok med to utøvere under EM i friidrett 2002 som ble arrangert 6.–11. august 2002 i München. Utøvere fra Kypros tok ingen medaljer under mesterskapet.
Leo Takahashi
Leo Takahashi (født 18. desember 1998) er en japansk seiler.
Han representerte Japan under Sommer-OL 2020 i Tokyo, hvor han ble nummer 11 i 49er.
Stovner Sportsklubb
Stovner Sportsklubb (stiftet 19. oktober 1972) er en norsk fotballklubb fra Oslo, som i 2021 spiller i 3. divisjon, avdeling 1.
Klubben er en fusjonering av Rommen SK og Vestli IL som slo seg sammen i 2020.
Isabel Derungs
Isabel Derungs (født 17. juli 1987 i Suraua, Graubünden) er en profesjonell snøbrettkjører som representerer Sveits. Hun deltok i Vinter-OL 2014 i Sotsji i øvelsen slopestyle.
Derungs vant øvelsen big air i det sveitsiske mesterskapet i 2012. Hun deltok i Vinter-X Games Aspen 2014, hvor hun ble nummer seks i slopestyle, en øvelse som ble vunnet av nordmannen Silje Norendal.
DS «Bratsberg» (1884)
DS «Bratsberg» var et dampskip som ble levert til Jørgen C. Knudsen i Porsgrunn i 1884. Overtatt av Gunnar Knudsen, også Porsgrunn, i 1890.
Skipet hadde én dampmaskin på 110 hestekrefter, og ble bygget i Rostock i 1884. Det var 238 fot langt og 33 fot bredt. I 1894 ble det ombygget med en kraftigere maskin på 500 hestekrefter ved Akers mekaniske verksted. Dampskipet ble solgt og flyttet til Japan i 1905 og omdøpt «Oshima Maru». Det grunnstøtte i Korea i 1907.
Ibuki Koizumi
Ibuki Koizumi (født 1. september 1996) er en japansk seiler.
Han representerte Japan under Sommer-OL 2020 i Tokyo, hvor han ble nummer 11 i 49er.
Bibelen Guds Ord
Kontrovers
Bibelen Guds Ord har blitt kritisert fra akademisk hold for å inneholde tekstfaglige, språklige og formelle feil. Bibelforsker Geir Otto Holmås ved Det teologiske menighetsfakultet uttalte i en artikkel at utgiverne «er tydelig inspirert av en fundamentalistisk bibeloversettelsestradisjon», på grunn av at oversettelsen i motsetning til flertallet av norske bibeloversettelser ikke legger historisk-kritisk tekstforskning til grunn for oversettelse, men heller tillegger den historiske tekstoverleveringen en guddommelig ufeilbarlighet. Holmås hevdet også at Bibelen Guds Ord nærmest kan ses på som en oversettelse av en oversettelse, ettersom den omtaler seg selv som en «norsk KJV-oversettelse», og baserer seg på Textus Receptus heller enn de eldste hebraiske og greske grunntekstene. Holmås kritiserer også formalia rundt utgivelsen, blant annet at oversetterne er titulerte med doktorgrader, uten at noen av oversetterne på tiden da utgaven ble til hadde doktorgrad som kvalifiserte spesielt til oversettelsesarbeid.
Boletín Oficial del Estado
Boletín Oficial del Estado (BOE) er en spansk statlig publikasjon for kunngjøring av lover, forskrifter, andre vedtak og kunngjøringer. BOE offentliggjør også vedtak fattet av de autonome regionene. Utgiver er Agencia Estatal Boletín Oficial del Estado med sete i Madrid.
Spania har hatt offentlige lysingsblad siden 1661 og BOE har hatt forgjengere med forskjellige titler. Fra 1697 til 1936 var tittelen Gaceta de Madrid. Tittelen ble endret til Boletín Oficial del Estado i 1936. Mellom 1961 og 1986 het publikasjonen Boletín Oficial del Estado: Gaceta de Madrid.
Sápmelaš
Sápmelaš, opprinnelig Sábmelaš, var et tidsskrift på nordsamisk.
Sápmelaš ble gitt ut i Finland av selskapet Sámi Čuvgehussearvi/Lapin sivistysseura, som ble dannet i 1932 i Helsingfors. Tidsskriftet ble gitt ut mellom 1934 og 2001. Det ble finansiert av den finske staten fram til 1995, og deretter av Sametinget.
Tidsskriftets første redaktører var Paavo Ravila (1934–43) og Erkki Itkonen (1934–50). Ingen av dem var same, men begge var professorer i finsk-ugriske språk ved Helsingfors universitet. Tidsskriftets redaktør 1980–98 var Jouni Kitti.
Kommuner i departementet Haute-Marne
Dette er en liste over de 434 kommunene i departementet Haute-Marne i regionen Grand Est i Frankrike. Per 1. januar 2022 er antall kommuner redusert til 426.
Leopold II Maximilian av Anhalt-Dessau
Leopold II Maximilian av Anhalt-Dessau (født 25. desember 1700 i Dessau, død 16. desember 1751 i Dessau) var en tysk fyrste. Han var sønn av Leopold I av Anhalt-Dessau og Anna Louise Föhse.
Leopold, som tilhørte fyrsteætten Askanien, var regjerende fyrste av Anhalt-Dessau fra 1747 til 1751. Han tjenestegjorde i den prøyssiske hæren. I 1742 ble han utnevnt til feltmarskalk på slagmarken ved Chotusitz.